Il Friûl al è un contignidôr unic di incuintris e scuintris tra realtât, storie, culture, lenghe, etniis diferentis tra di lôr.
Un cuadri di riferiment cussì vari al à creât, vie pai ultins decenis, teren bon par une propueste musicâl ancjetant siore e svariade dulà che vuê si puedin ancjemò cjatâ lis olmis di un passât contadin e de sô tradizion orâl, dongje de sperimentazion artistiche musicâl che fâs des sôs lidrîs culturâls un element dispès indispensabil.
La musiche furlane contemporanie e je influençade di modei musicâi che si son afermâts vie pai ultins cuarante agns: de ‘cjançon melodiche ae taliane’ ae cjançon di autôr, dal cussì clamât revival folk ai ‘cjançonîrs’ politics.
Interessant ancje il fenomen resint de Gnove musiche furlane che si è svilupât scomençant dai agns Novante, dulà che si pues cjatâ cetancj gjenars: la cjançon di autôr, l’etno folk/rock, il jazz etnic e lis plui resintis tindincis rock, rap e eletronichis.
Une stagjon feconde di cjançons, di musichis e di musiciscj che a àn scrit une pagjine fondamentâl de culture furlane contemporanie fasintle vivi tal presint cun esperiencis che a àn puartât la lenghe, la storie, la culture stesse a confrontâsi cun altris lengaçs.
Tra i progjets finanziâts de Agjenzie Regjonâl pe Lenghe Furlane, e je ancje la Antologjie de gnove musiche furlane “Suns” in trê volums che, a chescj, si è zontât un cuart publicât di NotaMusic: i cuatri cd a cjapin dentri une selezion de miôr produzion musicâl locâl dai agns ’90 al 2015 ufrint une panoramiche complete des vicendis musicâls dal Friûl. Ogni volum al è compagnât di un test introdutîf, che si pues lei achì sot, che al permet al utent di aprofondî la cognossince de storie de musiche in marilenghe.
fur_Latn fur_Latn fur_Latn fur_Latn fur_Latn fur_Latn